Diari Oficial de la Generalitat Valenciana


Sumari del DOGV 3383, del 30-11-1998 (1998/9596)

RESOLUCIÓ de 21 d'octubre de 1998, del conseller d'Obres Públiques, Urbanisme i Transports, per la qual no es considera l'homologació declarativa parcial del Pla General de València en l'àmbit de l'exconvent del Carme, ja que no inclou l'àmbit ni les determinacions mínimes necessàries. I s'aprova definitivament la modificació del pla de reforma interior del barri del Carme en l'àmbit de l'exconvent del Carme del Pla General d'Ordenació Urbana de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3383

Data del DOGV
:   30-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/9596


Data del document
:   21-10-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 21 d'octubre de 1998, del conseller d'Obres Públiques, Urbanisme i Transports, per la qual no es considera l'homologació declarativa parcial del Pla General de València en l'àmbit de l'exconvent del Carme, ja que no inclou l'àmbit ni les determinacions mínimes necessàries. I s'aprova definitivament la modificació del pla de reforma interior del barri del Carme en l'àmbit de l'exconvent del Carme del Pla General d'Ordenació Urbana de València. [1998/X9596]
  
Vist l'expedient relativa a l'homologació i modificació del pla de reforma interior del barri del Carme en l'àmbit de l'exconvent del Carme, promogut per la Conselleria de Cultura, Educació i Ciència, i del qual resulten els següents:
  
Antecedents de fet
  
Primer
  
El projecte se sotmeté a informació pública mitjançant la Resolució de l'Alcaldia, de data 23 de febrer de 1998. Després del pertinent període d'exposició pública, en el qual no es presentaren al·legacions, s'aprovà provisionalment pel Plenari de l'Ajuntament, en sessió del dia 29 de maig de 1998.
  
Segon
  
El projecte conté un document d'homologació i un altre de modificació del pla de reforma interior. Al seu torn, cada un d'aquests consta de memòria justificativa, plans d'informació i plans d'ordenació.
  
Tercer
  
L'objecte final del projecte és adequar la normativa urbanística per a permetre la implantació del museu del segle XIX en l'antic convent del Carme. L'àmbit d'actuació no es limita al citat edifici, sinó que inclou també l'antiga Escola d'Arts i Oficis i l'edifici situat al carrer Museu núm. 4.
  
En concret, la modificació inclou els aspectes següents:
  
a) Canvis de rang de dotacions: d'una banda, el convent del Carme passa de ser un sistema general a un element de la xarxa primària pertanyent a l'ordenació estructural; d'una altra, l'antiga Escola d'Arts i Oficis i l'edifici del c/ Museu núm. 4, passen de ser dotacions locals a integrar-se en l'ordenació estructural com a xarxa primària.
  
b) Canvis d'ús de dotacions: l'antiga Escola d'Arts i Oficis i l'edifici del c/ Museu núm. 4, passen d'estar qualificats d'equipament sociocultural a qualificar-se de servei públic administratiu institucional.
  
c) Canvi de nivell de protecció: l'edifici del c/ Museu núm. 4, passa de nivell 2 (protecció estructural) a nivell 1 (protecció monumental).
  
Amb tot això s'aconsegueix que el conjunt format per l'antic convent del Carme, l'edifici del c/ Museu núm. 4 i l'antiga Escola d'Arts i Oficis quede qualificat d'element estructural de la xarxa primària destinat a servei públic de tipus administratiu institucional (ESP-4). Així mateix, el conjunt tindria una protecció de nivell 1 (protecció monumental), excepte l'antiga Escola d'Arts i Oficis que quedaria amb un nivell 2 (protecció estructural).
  
Quart
  
Consten en l'expedient els informes favorables emesos per la Direcció General de Patrimoni Artístic i per la Direcció General de Centres Docents, ambdues de la Conselleria de Cultura, Educació i Ciència, en les dates 2 i 8 de desembre de 1997, respectivament.
  
Cinqué
  
El pla especial de protecció i reforma interior del barri del Carmen fou aprovat definitivament per l'Ajuntament de València, en data 9 de maig de 1991.
  
Sisé
  
La Comissió Informativa de la Comissió Territorial d'Urbanisme de València, en sessió del 24 de setembre de 1998, emeté informe relatiu al projecte que tractem, i compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Seté
  
La Comissió Territorial d'Urbanisme de València, en sessió del 29 de setembre de 1998, adoptà, entre d'altres, l'acord de no considerar l'homologació i informar favorablement la modificació del pla de reforma interior del barri del Carmen en l'àmbit de l'exconvent del Carme.
  
Fonament de dret
  
Primer
  
L'expedient es planteja com a homologació d'una banda, amb aprovació definitiva de la Conselleria d'Obres Públiques, Urbanisme i Transports, i modificació del pla de reforma interior del barri del Carme, per a aprovar definitivament per l'Ajuntament, una vegada aprovada l'homologació.
  
No obstant això, el document d'homologació no està correctament plantejat ni en el relatiu a l'àmbit d'actuació, ni pel que fa al contingut. L'àmbit mínim de l'homologació és el sector, tal com estableix la disposició transitòria primera, apartat 2, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). Al seu torn, el concepte de sector es defineix en l'article 20 de la LRAU, i s'haurà de delimitar segons els criteris de sectorització regulats en el dit article. En el projecte presentat, les determinacions que s'analitzen es limiten a la parcel·la del convent i dues parcel·les confrontants, però no es defineix una zona més àmplia que configure el sector amb els criteris legals anteriorment citats. A més de la reconsideració de l'àmbit de l'homologació, aquest document ha d'analitzar totes les determinacions que integren l'ordenació estructural en el dit àmbit (les regulades en l'article 17 de la LRAU, que resulten aplicables al cas). En el projecte presentat només es planteja la qualificació de xarxa primària del conjunt del convent del Carme, sense analitzar la resta de determinacions d'ordenació estructural de l'àmbit del sector que s'hauria d'haver delimitat amb els criteris anteriorment indicats. En definitiva, ni l'àmbit d'actuació ni les determinacions analitzades són suficients per a operar l'homologació d'aquesta zona.
  
D'altra banda, els canvis que es pretenen introduir poden ser instrumentats mitjançant un pla de reforma interior modificatiu o modificació del pla de reforma interior, tal com es denomina el projecte presentat. En aquest cas es tractaria d'un pla de reforma interior d'aprovació autonòmica, ja que afecta l'ordenació estructural (qualificació del conjunt de dotació de l'ordenació estructural), en aplicació d'allò que s'ha disposat en el segon paràgraf de l'article 54.2.B) de la LRAU.
  
En definitiva, els canvis pretesos es poden operar sense necessitat de procedir a l'homologació de tot el sector mitjançant l'aprovació definitiva per la Conselleria d'Obres Públiques, Urbanisme i Transports de la modificació del pla de reforma interior proposada.
  
Segon
  
Sense perjuí de les qüestions formals i de tramitació indicades anteriorment, el contingut de les modificacions proposades es considera correcte des del punt de vista de les exigències de la política urbanística i territorial de la Generalitat, tal com es recull en l'article 40 de la LRAU.
  
Tercer
  
En relació amb els informes sectorials emesos en la tramitació de l'expedient, s'ha de manifestar:
  
- Des del punt de vista de l'afecció a l'antic convent del Carme (declarat Bé d'Interés Cultural), s'ha de considerar l'informe favorable de la Direcció General de Patrimoni Artístic de la Conselleria de Cultura, Educació i Ciència.
  
- L'informe de la Direcció General de Centres Docents es refereix al canvi de l'ús escolar que tenia la parcel·la de l'Escola d'Arts i Oficis en el vigent pla especial de protecció i reforma interior del barri del Carme. Atés que el dit informe és favorable i que el nou ús proposat per a la parcel·la és també dotacional, es compleixen les condicions exigides en l'article 55.7 de la LRAU.
  
Quart
  
El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels plans de reforma interior modificatius de l'ordenació estructural, de municipis de més de 50.000 habitants, de conformitat amb allò que s'ha establit en l'article 54.2.B de la Llei Reguladora de l'Activitat Urbanística, en relació amb l'article 6.D del Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
1. No considerar l'homologació declarativa parcial del pla general de València en l'àmbit de l'exconvent del Carme, ja que no inclou l'àmbit ni les determinacions mínimes necessàries.
  
2. Aprovar definitivament la modificació del pla de reforma interior del barri del Carme en l'àmbit de l'exconvent del Carme del pla general d'ordenació urbana de València.
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del mencionat recurs, de conformitat amb allò que s'ha previst en els arts. 57.2.f) i 58 de la Llei reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga exercir qualsevol altre recurs que s'estime oportú.